KIRJALLINEN KYSYMYS E-3971/00 esittäjä(t): Chris Davies (ELDR) komissiolle. Elävien tuotantoeläinten kuljetus.



Virallinen lehti nro 187 E , 03/07/2001 s. 0095 - 0096



KIRJALLINEN KYSYMYS E-3971/00 esittäjä(t): Chris Davies (ELDR) komissiolle (20. joulukuuta 2000) Aihe: Elävien tuotantoeläinten kuljetus Liittyen komission suorittamaan sen lainsäädännön täytäntöönpanoon, jolla taataan EU:n sisällä kuljetettavien tuotantoeläinten hyvinvointi, voiko komissio ilmoittaa viimeisten viiden vuoden ajalta kunkin vuoden osalta: 1. (a) Minkäsuuruisilla määrärahoilla komissio on pyrkinyt rahoittamaan niiden tarkastajien työtä, jotka varmistavat, että lainsäädäntöä noudatetaan? (b) Minkäsuuruisen summan komissio tosiasiassa on käyttänyt tarkastuksiin? 2. Pyrkiikö komissio jakamaan enemmän varoja voidakseen tehostaa toimiaan tällä alueella? David Byrnen komission puolesta antama vastaus (26. maaliskuuta 2001) Komissio käyttää EU:n sisällä kuljetettavien eläinten hyvinvoinnin turvaamiseen liittyvän yhteisön lainsäädännön täytäntöönpanoon tarkastuksia, joiden tekemisestä vastaavat elintarvike- ja eläinlääkintätoimiston tarkastajat. Toimisto on terveys- ja kuluttaja-asioiden pääosaston osasto. Komissiolla ei ole erillistä budjettia elävien tuotantoeläinten kuljetuksia koskevan yhteisön lainsäädännön täytäntöönpanoon liittyvän tarkastajien työn rahoittamiseen. Tarkastukset rahoitetaan komission budjetista. Kustannukset koostuvat palkoista sekä tarkastajien ja tarkastuksiin osallistuvien jäsenvaltioiden asiantuntijoiden matka- ja oleskelukuluista. Tätä nykyä elintarvike- ja eläinlääkintätoimiston tarkastajista neljän tehtävänä on yksinomaan eläinten hyvinvointiin (mm. elävien eläinten kuljetuksiin) liittyvät tarkastukset. Eläinten hyvinvointi on lisäksi osa toimiston laajempaa tarkastustoimintaa. Kun toimisto tarkastaa yhteisön rajatarkastusasemia, huomioon otetaan mm. se, millä henkilöstöllä ja millaisilla laitteilla ja tiloilla asemalla varmistetaan, että eläinten tuontikelpoisuus tarkastetaan. Tarkastuksissa tutkitaan myös reittisuunnitelmat. Toimiston teurastamoihin tekemien tarkastusten piiriin kuuluu kansanterveyteen liittyvien seikkojen lisäksi eläinten hyvinvointiin kuljetuksen aikana liittyviä näkökohtia. Eläinten hyvinvointiin liittyvien tarkastusmatkojen kuluja ei siksi voida helposti erottaa muiden tarkastusmatkojen kuluista. Vuonna 2000 elintarvike- ja eläinlääkintätoimisto kohdensi kymmenen tarkastusta nimenomaan eläinten hyvinvointiin liittyviin kysymyksiin. Vastaava määrä vuonna 1999 oli seitsemän. Vuoden 2000 tarkastuksista kuuden aiheisiin kuului eläinkuljetusten valvonta. Toimisto teki joulukuussa 2000 lisäksi kaksi tarkastusmatkaa, joiden yhteydessä tarkastettiin elävän karjan vientikorvauksiin liittyvän valvonnan toimivuutta sen yhteydessä myös eläinkuljetusten ehtojen noudattamista. Kun otetaan huomioon elintarvike- ja eläinlääkintätoimiston laaja tehtäväkenttä erityisesti elintarviketurvallisuuden ja eläinten terveyden parissa, toimiston määrärahoja eläinten hyvinvoinnin alalla ei aivan heti olla lisäämässä. Lisäykset olisi kaikissa tapauksissa katettava muilla painopistealoilla tehtävillä supistuksilla. Edellä esitetyn lisäksi todettakoon, että budjettikohdasta B1-331 (Muut eläinlääkintäalan toimet sekä eläinten hyvinvointiin ja kansanterveyteen liittyvät toimet) on suunniteltu myönnettävän vuonna 2001 noin 700 000 euroa eläinten hyvinvointiin liittyvään toimintaan. Summasta 400 000 eurolla rahoitettaisiin joukko tutkimuksia eläinten suojelusta kuljetusten aikana; 300 000 euroa taas menisi sosioekonomiseen tutkimukseen, joka perustuu munivien kanojen suojelun vähimmäisvaatimuksista 19. heinäkuuta 1999 annetun neuvoston direktiivin 1999/74/EY(1) säännöksiin. Ennen vuotta 2001 ei kyseisestä budjettikohdasta eikä sen edeltäjistä ollut erikseen osoitettu määrärahoja nimenomaan eläinten hyvinvointiin liittyviin toimiin (projekteihin tai tutkimuksiin). (1) EYVL L 203, 3.8.1999.